《归过柳堂谒休复柩次时将之东海》
明代·沈守正

冲雪沾泥到柳堂，忍看阶草白于霜。嫁卿阿鹜今成谶，车忆桥公我独伤。

生死自然多变态，飘沦应不责疏狂。拟将东海千寻浪，酹尔英雄一寸肠。

作者简介：（1572—1623）浙江钱塘人，又名迂，字允中，更字无回。万历三十一年举人。官都察院司务。工画，擅诗文。有《诗经说通》、《四书丛说》、《雪堂集》。